CXXIII.  Universum capitulum Trevirense et omnem clerum et populum per archiepiscopatum consistentem a Fulmari archiepiscopi et R. praepositi obedientia in spiritualibus et temporalibus absolvit.   (Laterani, Jun. 26.) [GUENTHER,  Cod. diplom. Rheno-Mosell.,  I, 459.]
Author: Clemens III

CLEMENS episcopus, servus servorum Dei, dilectis filiis, universo capitulo Trevirensis Ecclesiae, et omni clero et populo per Trevirensem archiepiscopatum consistentibus, salutem et apostolicam benedictionem.

Multiplicibus perturbationum gravaminibus, quae occasione dissensionis in electione archiepiscopi Trevirensis incurrit Ecclesia, paterno compatientes affectu, considerantes etiam quot et quanta universali Ecclesiae ex dissensione quae inter Romanam Ecclesiam et imperium propter hoc emerserat, dispendia poterant evenire, ab ipso nostrae promotionis initio, quanto studio quantaque sollicitudine potuimus ne ulterius dicta mala procederent, et quae excitata fuerant sopirentur, per nos et fratres et legatos nostros sine intermissione curavimus laborare. Et quoniam ipsius pacis tractatus, et totius negotii consummatio venerabilis fratris nostri Fulmari archiepiscopi vestri praesentiam exigebat, ipsum ad nos impetrata sibi a charissimis in Christo filiis nostris. F. imperatore, et H. filio ejus rege Romanorum semper augustis omnimoda securitate, apostolici auctoritate praecepti, curavimus evocare Dilecti etiam filii nostri P. titulo Sancti Petri ad Vincula, et J. sanctae Pudentianae presbyteri cardinales, apostolicae sedis legati, hoc ipsum ei ex parte nostra et sua missis litteris, cum quanta potuere districtione injungere curaverunt. Abjectum est etiam quod nisi pridie Idus Februarii jam praeteriti, nostro se conspectui praesentaret, nihilominus ad negotii consummationem de fratrum nostrorum consilio procedere curaremus. Quoniam igitur hactenus nescimus qua intentione seu animositate nobis suam noluit praesentiam exhibere, ipsam de communi fratrum consilio, ceu contumacem et inobedientem, auctoritate qua fungimur, illa quam in vos ecclesiam Trevirensem, suffraganeos, et totum archiepiscopatum de jure archiepiscopati hactenus habuit, potestate privamus; statuentes, ut tam ab ipsius quam a R. praepositi obedientia tam vos quam universus archiepiscopatus, sitis deinceps in spiritualibus et temporalibus quantum ad jus archiepiscopale pertinet, praepetuo penitus absoluti, sicut dum Verone essemus vivente adhuc bonae memoriae Urbano praedecessore nostro, inter ipsum et imperiales nuntios condictum fuerat et statutum, prout in litteris compositionis apparet, dictorum cardinalium legatorum nostrorum, et venerabilium fratrum nostrorum, Bauembergensis, et G. Herbipolensis episcoporum, et dilecti filii S. Hersfeldensis abbatis sigillorum testimonio consignatis. Praebendas tamen et beneficia quae uterque, et clerici qui pro Fulmaro ejecti fuerunt ipsius electionis tempore possidebant; omnibus volumus et mandamus sine aliqua diminutione persolvi. Nos etenim Fulmaro jam dicto alicubi per sedem apostolicam honeste volumus provideri. Interdicimus etiam ne idem Fulmarus ullo unquam tempore in tota Trevirensi dioecesi legatione fungatur, aut cum pontificalibus debeat insignibus ministrare. Si quos autem occasione non impensae sibi obedientiae, memoratus Fulmarus deposuit, excommunicavit, officioque suspendit, aut beneficio, in integrum esse decernimus restitutos. Nulli ergo omnino hominum liceat hanc paginam nostrae constitutionis infringere, vel ei ausu temerario contraire; si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Ego Clemens catholicae Ecclesiae episcopus. Ego Albinus Albanensis episcopus. Ego Bobo Portuensis et et Sanctae Rufinae sedis episcopus. Ego Octavianus Ostiensis episcopus, et Velletrensis. Ego Laborans presbyter cardinalis Sanctae Mariae trans Tiberim, titulo Calixti. Ego Jordanus Sanctae Pudentianae titulo Passionis presbyter cardinalis. Ego Joannes titulo Sancti Clementis cardinalis et Tuscanensis episcopus. Ego Jac. diaconus cardinalis Sanctae Mariae in Cosmidin. Ego Goffredus Sanctae Mariae in Via Lata diaconus cardinalis. Ego Gregorius Sanctae Mariae in Aquiro diaconus cardinalis. Datum Laterani per manum Moysi, sanctae Romanae Ecclesiae subdiaconi, vicem agentis cancellarii, XI Kal. Junii, indictione septima, Incarnationis Dominicae anno 1189, pontificatus vero domni Clementis papae III anno secundo.